梅尧臣
依韵和集英殿秋晏
殿幄陈金石，宫梧集凤凰。
侍臣严虎帐，法衮被龙章。
九谷初登稔，群黎共乐康。
宴盘犀作镇，舞缀锦成行。
玉碗盛冰滑，纱笼奏馔凉。
庑深容小语，槐密漏微阳。
庭立卫兼霍，坐尊萧与张。
清尘汲瑶井，泛宇蔼天香。
兽跃缘橦地，旗开踏鞠场。
楼传红帻唱，帘隐内家妆。
鸱攫曾无弹，蜂来悮有芳。
门傍铜铸马，帝所翠为觞。
万国趋王会，诸公佩水苍。
螭头左史笔，陛楯半更郎。
雅著明时乐，需言盛德光。
添花慕平一，赐菊异元常。
身已陪多士，心宁媿下乡。
薄才何所补，歌咏播殊疆。